Bilfrakt får slakt: - Forferdelig farlig
- Dette er ulovlig og forferdelig farlig. Det burde vært anmeldt, sier distriktsleder Anne Marit Jordheim i Trygg Trafikk til Drammens Tidende etter å ha sett opptaket. Jordheim peker på at det er offentlig vei hvor det kommer møtende biler, som ikke er forberedt på å møte noe sånt. - Man må anta at det er voksne folk som som kjører en slik hjullaster, og da må man forvente at det er en person som har såpass mye kunnskap om veitrafikk at slikt ikke skjer. Man skal ikke risikere å møte sånne i trafikken, sier hun til VG. Det var tirsdag formiddag at bilist Thor Ivar Vassbø filmet den brede hjullaster-lasten med dashbord-kameraet sitt i Hokksund i Buskerud. Opptaket viser hjullasteren med stasjonsvognen på tvers fremme på gaflene. - Hva tenkte du da du så hjullasteren som fraktet bilen? - Ett ord: Forbannet. Jeg tenker at det er litt korttenkt. Bilene som kom i møte måtte jo ut i grøften for å komme unna. Hadde det kommet en buss så kunne det gått riktig ille, sier han til VG. - Formålet med å få ut videoen er at neste mann som skal frakte en bil skal tenke seg litt bedre om. En bil skal fraktes med lastebil eller henger, sier Vassbø. Overfor Drammens Tidende påpeker trafikkoordinator Henning Skau i Søndre Buskerud politidistrikt umiddelbart flere lovbrudd på opptaket.
På tvers av gaflene på hjullasteren ble stasjonsvognen kjørt rundt i Hokksund-området.